Burian, Jozef, poslanec NR SR (2010-09-07):
Ďakujem. Vážený pán predsedajúci, vážený pán minister, vážené dámy, vážení páni, na rozdiel od môjho predrečníka nebudem sa zaoberať listami alebo pánom farárom, čo teda nemám žiadny problém, aby teda takýto, takáto ukážka solidarity s ľuďmi, ktorí boli postihnutí povodňami, bola. Osobne si myslím, že povodeň je veľmi teda závažná problematika. Možno aj mala v čase predvolebného boja určitú doménu. V každom prípade chcem povedať, že aj predchádzajúca vláda sa snažila maximalizovať túto pomoc. Myslím, že nie je nutné opakovať všetky opatrenia, ktoré boli veľmi okamžité a veľmi efektívne prijaté. Chcem sa ale zaoberať zákonom, ktorý máte určite vo svojich laviciach, alebo máte ich na internetovej stránke. Ja som si požičal zhodou okolností počítač. Je veľkou škodou, že pri tomto prejednávaní zákona, návrhu zákona, nie je pán minister financií. Neviem teda, že či dostanem efektívne odpovede na tento návrh zákona, ktorý, mimochodom, je možno asi trojriadkový alebo teda trojbodový a v podstate prečítam základnú vec, ktorá dosť ma znepokojuje, a myslím si, že určite znepokojuje alebo mala by znepokojovať ďalších pánov kolegov poslancov. Ten návrh, ktorý v tom bode je dôležitý, je vlastne v tom obsiahnutý v jednom bode a ten hovorí: „Prevádzkovateľ hazardných hier, ktorým je národná lotériová spoločnosť, je povinný uhradiť mimoriadny odvod do štátneho rozpočtu vo výške 40 mil. eur. Ministerstvo môže povoliť úhradu časti mimoriadneho odvodu v splátkach v takom rozsahu, v akom zriadi záložné právo na majetok tohto prevádzkovateľa na zabezpečenie pohľadávky štátu v správe ministerstva.“. Vážené dámy a páni, ja stále akože s úžasom na to pozerám a mne sa historicky prvýkrát stáva, že štát dáva záložné právo na firmu, ktorá je v gescii štátu. Veď to je historický precedens, ktorý asi tu nemá obdobu v dejinách Slovenska a dovolím si povedať, že to už hraničí, by som povedal, s nejakým nie celkom zrozumiteľným systémom riadenia ekonomiky tohto štátu. A ešte raz zopakujem. Ak štát, ktorý vlastní a je vlastníkom a je stopercentným akcionárom v štátnej lotériovej spoločnosti prevádzkovateľa hazardných hier, tak ten zriaďuje záložné právo na 40 mil. eur. Dámy a páni, pýtam sa, má táto lotériová spoločnosť 40 mil. eur na úhradu tohto záväzku, ktorý vyplýva z toho zákona? Z ex ante alebo de iure sme tu postavili pred hotovú vec: buď zaplatíš, alebo uplatním záložné právo. Čo je potom za tým záložným právom? Ak nesplní táto lotériová alebo tento prevádzkovateľ hazardných hier svoj záväzok, pýtam sa, čo sa stane s týmto prevádzkovateľom hazardných hier, ak nesplní záväzok 40 mil. eur? Ja sa pýtam a budem očakávať od pána ministra, ako zastupujúceho ministra, ministra financií, či má prehľad, alebo či máme nejaký dokument o tom, že tento prevádzkovateľ hier má 40 mil. eur, alebo aspoň výšku, ktorá sa približuje týmto 40 mil. eur, lebo tu je písané, že je povolené aj splácanie v splátkach. Na výbore pre financie, rozpočet a menu štátny tajomník pán Tvaroška definoval, že sumu, ktorá sa približuje sume 40 mil., má tento prevádzkovateľ hazardných hier. Ja by som bol veľmi rád, aby bolo jasne zdokumentované, akým spôsobom alebo ako nadobudol tento majetok prevádzkovateľ hazardných hier, teda že má k dispozícii takýto obrovský majetok. Či sú to peniaze tých, ktorí prevádzkujú tie hazardné hry, alebo je to fakt majetok už TIPOS-u, ktorý dá sa použiť na riešenie povodní. Nikto z nás a myslím, že ani ja, ani opozícia, myslím, že ani koalícia nemá problém s tým, aby sa takýmto spôsobom povodniam pomohlo. Len takýmto by som povedal, takýmto nie celkom zrozumiteľným textom a v histórii prvýkrát zriadením záložného práva na štátnu firmu, ktorý vlastníkom, a teda tým kontrolórom je práve štát, tak to už nerozumiem. Buď neveríme tým ľuďom, ktorí sú v tejto spoločnosti toho prevádzkovateľa hazardných hier, alebo teda, alebo jednoducho máme predstavu o tom, že toto je len konzekvencia na ďalšie veci, ktoré sú mi, alebo ktoré si môžem len domýšľať o tom, akým spôsobom skončí táto spoločnosť, prevádzkovateľ hazardných hier. Takže ja by som bol veľmi rád a škoda, že tu nie je pán minister financií, ale rád by som počul zodpovedanie týchto otázok prečo, prečo skladáme, alebo zakladáme záložné práva na niečo, čo nie je ešte vykonané, a či teda jasné, že táto spoločnosť má tých 40 mil. eur, alebo to je len hra na to, že ak nebude mať, tak štát bude musieť, ja neviem, exekvovať, alebo nejakým spôsobom uplatňovať záložné práva na majetok tejto spoločnosti, a potom vykonať, ja neviem, či konkurzné konania alebo hocaké ďalšie konanie voči tejto spoločnosti. Neviem, či je to zodpovednosť voči tým ľuďom, ktorí jednoducho sú ochotní, alebo investujú peniaze do týchto hier a jednoducho podporujú aj štátny rozpočet. Určitým spôsobom podporujú aj solidaritu vo vzťahu k ľuďom, ktorí majú, ktorí boli poznačení povodňami. Takže ja ďakujem pekne v tomto okamihu a rád by som si vypočul potom odpoveď. Ďakujem.